2. ปัจจัยความเสี่ยง

บริษัทฯ เห็นความสำคัญของการบริหารความเสี่ยงองค์การแบบบูรณาการ ทั้งนี้เพื่อให้
ธุรกิจของบริษัทเติบโต สร้างผลตอบแทนที่เหมาะสมและมีความมั่นคงในระยะยาว บริษัทฯ
กำหนดแนวทางการบริหารจัดการความเสี่ยง ตลอดจนติดตามดูแลความเสี่ยงให้อยู่ในระดับที่สามารถ
ยอมรับได้ และเพื่อรองรับกรอบการดำรงเงินกองทุนตามระดับความเสี่ยง (Risk Base Capital
: RBC)

ความเสี่ยงที่สำคัญ ที่อาจส่งผลกระทบต่อการประกอบธุรกิจของบริษัทฯ มีหลายด้าน โดย บริษัทฯ
มีแนวทางในการบริหารจัดการความเสี่ยงแต่ละด้านดังนี้

1.  ความเสี่ยงด้านประกันวินาศภัย

เป็นความเสี่ยงที่อาจเกิดขึ้นจากการที่บริษัทฯ ประมาณการเงินสำรองสำหรับภาระด้าน
ค่าสินไหมทดแทนและด้านเบี้ยประกันภัยไว้ไม่เพียงพอ

การบริหารความเสี่ยงด้านการประกันวินาศภัย

บริษัทฯ ได้ทำการจัดสรรเงินสำรองสำหรับค่าสินไหมทดแทนและเบี้ยประกันภัยโดย
นักคณิตศาสตร์ประกันภัย ตามหลักเกณฑ์และวิธีการของคณะกรรมการกำกับและส่งเสริมการ
ประกอบธุรกิจประกันภัย โดยในกรณีที่ได้ตกลงจำนวนค่าสินไหมทดแทนไว้แล้ว จัดสรรไว้
ไม่น้อยกว่าจำนวนค่าสินไหมทดแทนที่ได้ตกลงไว้ กรณีที่มีความเสียหายเกิดขึ้นแล้วแต่ยังไม่ได้
รายงานให้บริษัทฯ ทราบ (Incurred but not reported claims) บริษัทฯ
จัดสรรโดยการคำนวณด้วย วิธีการ Chain Ladder Method แต่ไม่น้อยกว่าร้อยละ 2.5
ของเบี้ยประกันภัยรับสุทธิรวมทุกประเภทย้อนหลังสิบสองเดือน

สำหรับเงินสำรองด้านเบี้ยประกันภัย กรณีการประกันภัยขนส่งเฉพาะเที่ยว จัดสรรไว้เต็ม
จำนวนในรอบเก้าสิบวันนับจากวันที่กรมธรรม์ประกันภัยเริ่มมีผลคุ้มครอง
การประกันอุบัติเหตุการเดินทางที่มีระยะเวลาคุ้มครองสูงสุดไม่เกินหกเดือน
จัดสรรไว้เต็มจำนวนในรอบสามสิบวันนับจาก วันที่กรมธรรม์ประกันภัยเริ่มมีผลคุ้มครอง
การประกันภัยประเภทอื่นจัดสรรไว้ไม่น้อยกว่าจำนวน ที่คำนวณได้จากวิธีเฉลี่ยรายเดือน (วิธี
1/24^(th) system)

2.  ความเสี่ยงด้านเครดิต

เป็นความเสี่ยงที่บริษัทฯ อาจได้รับความสูญเสียทางการเงินอันเนื่องมาจากลูกหนี้หรือ
คู่สัญญาของบริษัทฯ
ไม่สามารถปฏิบัติตามข้อตกลงหรือภาระผูกพันที่กำหนดไว้ในสัญญาได้หรือคู่สัญญาถูกลดอันดับความน่าเชื่อถือ

การบริหารความเสี่ยงด้านเครดิต

-   ด้านเงินให้กู้ยืม ผู้วิเคราะห์จะทำหน้าที่วิเคราะห์ความสามารถในการชำระหนี้ ฐานะการเงิน
    ตามมาตรฐานการวิเคราะห์สินเชื่อที่ดี พร้อมกำหนดวงเงินให้กู้ยืมต่อมูลค่าหลักประกัน (Loan
    to Value) ไม่ให้เกินกว่าที่กฎหมายกำหนด

-   ด้าน Reinsurer ผู้รับผิดชอบจะทำการวิเคราะห์ฐานะการเงินและติดตามฐานะการเงิน
    โดยเลือกคู่สัญญาที่มีอันดับเครดิตไม่ต่ำกว่านโยบายของการประกันภัยต่อ

-   ด้านตราสารหนี้ จะเลือกลงทุนในตราสารหนี้ที่ผู้ออกมีความมั่นคง มีฐานะการเงิน ดี
    กรณีผู้ออกตราสารเป็นบริษัทเอกชนจะเลือกลงทุนในบริษัทที่มีอันดับเครดิตไม่
    ต่ำกว่าที่กำหนดไว้ในประกาศกระทรวงพาณิชย์เรื่องการลงทุนประกอบธุรกิจอื่น
    ของบริษัทประกันวินาศภัย

3.  ความเสี่ยงด้านการตลาด

เป็นความเสี่ยงที่บริษัทฯ อาจได้รับความเสียหายจากการผันผวนของปัจจัยในตลาด ส่งผลให้
เกิดการเปลี่ยนแปลงมูลค่าทรัพย์สิน หนี้สินและภาระผูกพันต่างๆ ความเสี่ยงด้านการตลาดที่สำคัญ
ได้แก่ การเปลี่ยนแปลงมูลค่าของตราสารทุน การเปลี่ยนแปลงของอัตราดอกเบี้ย อัตราแลกเปลี่ยน
และราคาสินค้าโภคภัณฑ์ เป็นต้น

การบริหารความเสี่ยงด้านการตลาด

-   ด้านการเปลี่ยนแปลงมูลค่าของตราสารทุน บริษัทฯ จะเลือกลงทุนในตราสารทุนที่
    ผู้ออกมีฐานะการเงินที่ดี มีปัจจัยพื้นฐานรองรับ มีความสามารถเติบโตได้อย่างมี กำไร
    และมีความสามารถแข่งขัน โดยบริษัทฯ จะถือครองตราสารทุนไว้เพื่อการ ลงทุนในระยะยาว
    ซึ่งจะสามารถลดความผันผวนของราคาตราสารทุนได้

-   ด้านการเปลี่ยนแปลงของอัตราดอกเบี้ย บริษัทฯ
    ลงทุนในตราสารทางการเงินที่ให้ผลตอบแทนในรูปดอกเบี้ย เมื่ออัตราดอกเบี้ยเปลี่ยนแปลงไป
    อันเกิดจากการ
    กำหนดนโยบายทางการเงินของธนาคารแห่งประเทศไทยและธนาคารกลางของ
    ประเทศสำคัญทั่วโลก จะส่งผลให้ราคาตราสารเปลี่ยนแปลงไป บริษัทฯ ทำการ
    ติดตามอัตราผลตอบแทนในตลาดอย่างใกล้ชิด เพื่อกำหนดระยะเวลาการลงทุน(Duration)
    ให้สอดคล้องกับทิศทางการเปลี่ยนแปลงของอัตราดอกเบี้ย นอกจากนี้ บริษัทฯ
    ยังมีนโยบายถือครองตราสารหนี้จนครบกำหนดเพื่อลดความเสี่ยงด้านราคา
    ตราสารหนี้ที่เปลี่ยนแปลงไป และยังมีการบริหารจัดการเงินฝากธนาคารให้มี
    จำนวนเงินที่ครบกำหนดทุกๆเดือน ในจำนวนที่ใกล้เคียงกัน
    ทำให้ลดความเสี่ยงที่เกิดจากการลงทุนต่อ (Reinvestment Risk) ลงได้

-   ด้านอัตราแลกเปลี่ยน ในปัจจุบันความผันผวนของอัตราแลกเปลี่ยนมีแนวโน้ม สูงขึ้น
    อันเนื่องมาจากการเคลื่อนย้ายเงินทุน สถานการณ์การเมืองประเทศต่างๆ

  ตลอดจนความไม่สมดุลของการค้าโลก กรณีที่บริษัทฯ มีการลงทุนในต่างประเทศ บริษัทฯ
  อาจใช้เครื่องมือทางการเงินในการป้องกันความเสี่ยงด้านอัตราแลกเปลี่ยน ได้แก่
  สัญญาแลกเปลี่ยนอัตราดอกเบี้ยต่างสกุลเงิน (Cross Currency and Interest Rate
  Swap) สัญญาแลกเปลี่ยนอัตราดอกเบี้ย (Interest Rate Swap) หรือสัญญาซื้อ
  ขายเงินตราต่างประเทศล่วงหน้า (Foreign Exchange Forward) เป็นต้น ทั้งนี้เพื่อ
  ปรับลดความเสี่ยงให้สอดคล้องกับสถานการณ์ของตลาด

4.  ความเสี่ยงด้านการกระจุกตัว

การกระจุกตัว (Concentration) เป็นความเสี่ยงที่บริษัทฯ
อาจได้รับความเสียหายอันเกิดจากการที่บริษัทฯ ลงทุนในบริษัทใดบริษัทหนึ่ง
กลุ่มบริษัทใดกลุ่มบริษัทหนึ่ง หรือชั้นของสินทรัพย์ใดสินทรัพย์หนึ่งมากเกินไป

การบริหารความเสี่ยงด้านการกระจุกตัว

บริษัทฯ ได้มีการบริหารความเสี่ยงซึ่งเกิดจากการกระจุกตัวของเงินลงทุน โดยกระจายการ
ลงทุนในหลายหมวดอุตสาหกรรมและปฏิบัติตามเงื่อนไข ข้อกำหนดตามประกาศกระทรวงพาณิชย์
เรื่องการลงทุนประกอบธุรกิจอื่นของบริษัทประกันวินาศภัยอย่างเคร่งครัด ได้แก่ การซื้อหุ้น หุ้นกู้
หรือหน่วยลงทุนภายใต้การจัดการของบริษัทจัดการรายใดรายหนึ่ง การให้กู้ยืมอย่างหนึ่งอย่างใด
หรือหลายอย่างแก่บุคคลใดบุคคลหนึ่ง เมื่อรวมกันแล้วไม่เกินร้อยละ 5 ของสินทรัพย์ของบริษัทฯ
การซื้อหุ้นจะซื้อได้ไม่เกินร้อยละ 15 ของจำนวนหุ้นที่ออกจำหน่าย รวมกันทุกรายแล้วไม่เกิน ร้อยละ
20 ของสินทรัพย์ของบริษัทฯ การให้กู้ยืมเพื่อที่อยู่อาศัยแก่บุคคลธรรมดารวมกันทุกราย ไม่เกินร้อยละ
25 ของสินทรัพย์ของบริษัทฯ การให้กู้ยืมอื่นที่ไม่ใช่ที่อยู่อาศัย รวมกันทุกรายไม่เกิน ร้อยละ 20
ของสินทรัพย์ของบริษัทฯ ทั้งนี้เมื่อรวมการให้กู้ยืมเพื่อที่อยู่อาศัยและการให้กู้ยืมอื่นแล้ว
รวมกันทุกรายไม่เกินร้อยละ 35 ของสินทรัพย์ของบริษัทฯ เป็นต้น

5.  ความเสี่ยงด้านสภาพคล่อง

ความเสี่ยงด้านสภาพคล่อง เป็นความเสี่ยงที่อาจเกิดขึ้นซึ่งจะส่งผลให้บริษัทฯ
ไม่สามารถชำระหนี้หรือภาระผูกพันเมื่อถึงกำหนด เนื่องจากไม่สามารถเปลี่ยนสินทรัพย์เป็นเงินสดได้
หรือ ไม่สามารถจัดหาเงินสดได้เพียงพอหรือสามารถจัดหาเงินสดได้แต่ด้วยต้นทุนที่สูง

การบริหารความเสี่ยงด้านสภาพคล่อง

บริษัทฯ บริหารความเสี่ยงด้านสภาพคล่อง โดยการจัดให้มีแหล่งเงินทุนสำรอง
ได้แก่วงเงินเบิกเกินบัญชี วงเงินกู้ระยะสั้น กับธนาคารพาณิชย์ บริษัทฯ
ใช้ข้อมูลการบริหารกระแสเงินสด การรับเงิน การจ่ายเงิน ตามภาระผูกพันต่างๆ ทำให้บริษัทฯ
ทราบถึงกระแสเงินสดที่ต้องใช้ ในแต่ละวัน นอกจากนี้บริษัทฯ
ยังลงทุนในหลักทรัพย์ในความต้องการของตลาด
สภาพคล่องสูงและสามารถเปลี่ยนเป็นเงินสดได้สะดวก

6.  ความเสี่ยงด้านกลยุทธ์

ความเสี่ยงด้านกลยุทธ์ที่อาจเกิดขึ้น ได้แก่ ความเสี่ยงที่เกิดจากการกำหนดแผนกลยุทธ์
แผนดำเนินงานและการนำไปปฏิบัติไม่เหมาะสมหรือไม่สอดคล้องกับปัจจัยภายในของบริษัทฯ
กับสภาพแวดล้อมภายนอกที่เกิดขึ้น ซึ่งจะมีผลกระทบกับรายได้
การแข่งขันและการดำรงอยู่ของกิจการ

การบริหารความเสี่ยงด้านกลยุทธ์

เพื่อลดความเสี่ยงดังกล่าว บริษัทฯ มีการวางแผนกลยุทธ์ (Strategic Plan) ที่สะท้อน
วิสัยทัศน์ของบริษัทฯ พร้อมทั้งวางแผนดำเนินงาน (Business Plan) เพื่อสนับสนุนการปฏิบัติงาน
ให้สำเร็จตามแผนกลยุทธ์ โดยแผนงานดังกล่าวจะยืดหยุ่น และสามารถปรับเปลี่ยน
ให้สอดคล้องกับสภาวการณ์ที่อาจเปลี่ยนแปลงไปจากเดิมได้ เช่น การเปลี่ยนแปลงของภาวะ
เศรษฐกิจ การเมือง การแข่งขันในอุตสาหกรรม กฎระเบียบที่ใช้ควบคุมบริษัทฯ
ขององค์กรที่เกี่ยวข้องต่างๆ เป็นต้น บริษัทฯ ได้จัดระบบงานภายใน ได้แก่ การจัดองค์กร บุคลากร
งบประมาณ ระบบข้อมูลสารสนเทศ ระบบการติดตามและควบคุมการปฏิบัติงาน ให้มีความ
เหมาะสมเพื่อสนับสนุนกลยุทธ์การดำเนินงานให้บรรลุเป้าหมายได้อย่างมีประสิทธิภาพ
พร้อมทั้งเผยแพร่แผนกลยุทธ์ให้พนักงานทุกคนในบริษัทฯ ทราบเพื่อให้ปฏิบัติในแนวทางเดียวกันและ
ร่วมกันผลักดันให้เกิดผลสำเร็จ

การดำเนินแผนกลยุทธ์ บริษัทฯ มี ฝ่ายกลยุทธ์องค์การทำหน้าที่สรุปสถานการณ์ของการดำเนินการ
และแสดงสถานะความสำเร็จของแผนงาน พร้อมส่งสัญญาณเตือนว่าแผนนั้นๆ จะต้อง ปรับหรือไม่
การบริหารความเสี่ยงดังกล่าว ช่วยให้บริษัทฯ เห็นความเสี่ยงได้ทันเวลา สามารถหา
แนวทางป้องกัน หรือพลิกความเสี่ยงให้เป็นโอกาสทางธุรกิจได้

7.  ความเสี่ยงด้านปฏิบัติการ

เป็นความเสี่ยงจากการดำเนินงาน ซึ่งบริษัทฯ
อาจได้รับความเสียหายอันเนื่องมาจากความไม่เพียงพอหรือความล้มเหลว
ของกระบวนการปฏิบัติงานภายใน บุคลากร และระบบงานของบริษัทฯ
หรืออาจรวมกับความเสี่ยงจากภายนอกบริษัทฯ ด้วย

การบริหารความเสี่ยงด้านปฏิบัติการ

บริษัทฯ บริหารความเสี่ยงด้านปฏิบัติการ โดยจัดให้มีระบบการควบคุมภายในที่ดี
จัดสรรบุคลากรที่เพียงพอ มีคุณสมบัติที่จำเป็นตรงตามลักษณะงาน
เพื่อให้สามารถปฏิบัติงานในความรับผิดชอบได้อย่างมีประสิทธิภาพ
มีระบบงานที่มีประสิทธิภาพรองรับการดำเนินธุรกิจของบริษัทฯ ตลอดจนพัฒนาปรับปรุง
ระบบงานให้ทันต่อการเปลี่ยนแปลงเสมอ นอกจากนี้บริษัทฯ ยังกำหนดให้
ทุกหน่วยงานรับผิดชอบต่อการบริหารความเสี่ยงด้านปฏิบัติการของหน่วยงานตนเอง พร้อมทั้ง
ปลูกฝังและเพิ่มพูนความรู้ความเข้าใจเกี่ยวกับความเสี่ยงด้านนี้ให้พนักงานทุกระดับ ซึ่งสามารถ
ช่วยให้บริษัทฯ ควบคุมความเสี่ยงด้านนี้ให้อยู่ในระดับที่ยอมรับได้

ในด้านผลกระทบและความเสี่ยงจากปัจจัยภายนอก บริษัทฯ มีการจัดทำแผนรองรับการ
ดำเนินธุรกิจอย่างต่อเนื่อง (Business Continuity Plan) ซึ่งจะช่วยให้บริษัทฯ
สามารถลดผลกระทบที่อาจเกิดขึ้นได้